Mellem påske og pinse er cirka hver tredje dansker inviteret til konfirmation eller nonfirmation, og der bliver ikke sparet på festlighederne, når de unge skal fejres.

I år bruger forældrene i gennemsnit 19.425 kroner på festen for deres søn eller datter, og dertil kommer tøj og konfirmationsgave, som i snit løber op i mere end 10.000 kroner. Det viser tal fra TNS Gallup lavet for Nordea.

Tallene viser en stigning på næsten 5 procent siden 2013, og prisen for festen og gaven fra forældrene er nu højere end i 2007 før finanskrisen – også, når der korrigeres for inflation.